《西县途中二十韵》
唐代·薛能

野客误桑麻，从军带镆铘。岂论之白帝，未合过黄花。

落日投江县，征尘漱齿牙。蜀音连井络，秦分隔褒斜。

硖路商逢使，山邮雀啅蛇。忆归临角黍，良遇得新瓜。

食久庭阴转，行多屐齿洼。气清岩下瀑，烟漫雨馀畬。

黄鸟当蚕候，稀蒿杂麦查。汗凉风似雪，浆度蜜如沙。

野色生肥芋，乡仪捣散茶。梯航经杜宇，烽候彻苴咩。

逗石流何险，通关运固赊。葛侯真竭泽，刘主合亡家。

陷彼贪功吠，贻为黩武夸。阵图谁许可，庙貌我揄揶。

闲事休征汉，斯行且咏巴。音繁来有铎，軏尽去无车。

溢目看风景，清怀啸月华。焰樵烹紫笋，腰簟憩乌纱。

杞国忧寻悟，临邛渴自加。移文莫有诮，必不滞天涯。

作者简介：薛能（817-880年），字太拙，河东汾州（山西汾阳县）人。晚唐大臣，著名诗人。会昌六年，进士及第，补盩厔县尉。仕宦显达，历任三镇从事，累迁嘉州刺史、各部郎中、同州刺史、工部尚书，先后担任感化军、武宁军和忠武军节度使。广明元年，为许州大将周岌所逐，全家遇害。癖于作诗，称赞“诗古赋纵横，令人畏后生”。著有《薛能诗集》十卷、《繁城集》一卷 。